b'\n_START_ARTICLE_\nPedro Caixinha\n_START_SECTION_\nUra\n_START_PARAGRAPH_\nCaixinha teki peliuransa Portugalin alasarjoissa. H\xc3\xa4n edusti maalivahtiurallaan muun muassa kotikaupunkinsa CD Bejaa. Caixinha lopetti pelaajauransa vuonna 1999 ja jatkoi uraansa jalkapallon parissa Bejan juniorivalmentajana. Kaudeksi 2003/04 Caixinha siirtyi amat\xc3\xb6\xc3\xb6riseura CF Vasco da Gama Vidigueiran p\xc3\xa4\xc3\xa4valmentajaksi. Kauden j\xc3\xa4lkeen Caixinha aloitti yhteisty\xc3\xb6n Jos\xc3\xa9 Peseiron kanssa. H\xc3\xa4n ty\xc3\xb6skenteli Peseiron apulaisvalmentajana kuusi vuotta Sportingissa, Al-Hilalissa, Panathinaikosissa, FC Rapid Bukarestissa ja Saudi-Arabian jalkapallomaajoukkueessa._NEWLINE_P\xc3\xa4\xc3\xa4valmentajadebyyttins\xc3\xa4 aikuisten tasolla Caixinha teki kaudella 2010/11 UD Leiriassa. H\xc3\xa4n luotsasi seuran debyyttikaudellaan Liga Sagresissa hienosti sijalle 10. H\xc3\xa4n erosi yll\xc3\xa4tt\xc3\xa4en teht\xc3\xa4vist\xc3\xa4\xc3\xa4n kauden 2011/12 alussa seuran palkanmaksuongelmien vuoksi. Pian Leiriasta l\xc3\xa4ht\xc3\xb6ns\xc3\xa4 j\xc3\xa4lkeen Caixinha siirtyi CD Nacionalin p\xc3\xa4\xc3\xa4valmentajaksi. H\xc3\xa4n luotsasi seuran kaudella 2011/12 liigassa seitsem\xc3\xa4nneksi. Caixinha j\xc3\xa4tti seuran lokakuussa 2012 surkeasti alkaneen kauden vuoksi._NEWLINE_Tammikuussa 2013 Caixinhan ura jatkui Meksikossa  Santos Lagunan p\xc3\xa4\xc3\xa4valmentajana. Caixinhan johdolla Santos voitti kaudella 2014 Meksikon cupin Apertura-mestaruuden ja kaudella 2015 liigan Clausura-mestaruuden. H\xc3\xa4n luotsasi vuonna 2013 Santosin my\xc3\xb6s CONCACAF Champions Leaguen loppuotteluun, jossa joukkue kuitenkin taipui CF Monterreylle 4\xe2\x80\x932. Caixinhan menestyksek\xc3\xa4s Santos-pesti huipentui kaudella 2015, kun Santos voitti Meksikon kauden p\xc3\xa4\xc3\xa4tt\xc3\xa4neen mestaruusturnauksen. H\xc3\xa4n j\xc3\xa4tti teht\xc3\xa4v\xc3\xa4ns\xc3\xa4 elokuussa 2015._NEWLINE_Joulukuun lopussa 2015 Caixinhasta tuli Qatar Stars Leaguessa pelanneen Al-Gharrafan p\xc3\xa4\xc3\xa4valmentaja. Caixinha luotsasi Al-Gharrafan liigan yhdeks\xc3\xa4nneksi kauden 2015/16 p\xc3\xa4\xc3\xa4tteeksi. Maaliskuussa 2017 h\xc3\xa4n j\xc3\xa4tti liigassa nelj\xc3\xa4nten\xc3\xa4 olleen seuransa ja siirtyi kolmivuotisella sopimuksella Skotlannin Valioliigan Rangersin p\xc3\xa4\xc3\xa4valmentajaksi. Rangers h\xc3\xa4visi Caixinhan alaisuudessa vain kaksi 10 viimeisest\xc3\xa4 liigaottelusta ja sijoittui kauden p\xc3\xa4\xc3\xa4tteeksi kolmanneksi. Kausi 2017/18 alkoi kuitenkin katastrofaalisesti, kun Rangers putosi Eurooppa-liigasta jo karsintavaiheessa luxemburgilaiselle puoliammattilaisjoukkue FC Progr\xc3\xa8s Niederkornille. Paineet Caixinhan harteilla kasvoivat, kun alkukauden tasapelit ja kaksi tappiota pudottivat Rangersin 10 kierroksen j\xc3\xa4lkeen liigassa nelj\xc3\xa4nneksi jo kahdeksan pisteen p\xc3\xa4\xc3\xa4h\xc3\xa4n Celticist\xc3\xa4. Kun Rangers viel\xc3\xa4 putosi Skotlannin liigacupissa v\xc3\xa4lieriss\xc3\xa4 Motherwellille, sai Caixinha potkut teht\xc3\xa4vist\xc3\xa4\xc3\xa4n 26. lokakuuta 2017. H\xc3\xa4n enn\xc3\xa4tti toimia seuran p\xc3\xa4\xc3\xa4valmentajana vain 229 p\xc3\xa4iv\xc3\xa4\xc3\xa4 ja on lyhytaikaisin Rangersin p\xc3\xa4\xc3\xa4valmentaja._NEWLINE_Tammikuusta 2018 l\xc3\xa4htien h\xc3\xa4n on toiminut meksikolaisen Cruz Azulin p\xc3\xa4\xc3\xa4valmentajana.'